Aulus Cornelius Celsus
Aulus Cornelius Celsus var en romersk forfatter af encyklopædi, som er den vigtigste medicinsk-historiske kilde fra antikken; kun otte bind om lægevidenskab (især kirurgi) er bevarede; deres sikre stil gav ham tilnavnet lægernes Cicero. Selvom Celsus næppe var læge i nutidens forstand, er hans navn dog stadig knyttet til amputation ved cirkelsnit i én gennemskæring (Celsus' operation) og til den klassiske beskrivelse af de fire symptomer ved betændelse: rødme (rubor), hævelse (tumor), varme (calor) og smerte (dolor), i det følgende århundrede suppleret af Galenos med: nedsat funktion (functio laesa).